Meddelelse om indledning af en fornyet undersøgelse af antidumpingforanstaltningerne vedrørende importen af ubearbejdet, ulegeret magnesium med oprindelse i Folkerepublikken Kina

(2000/C 35/08)

(EØS-relevant tekst)

Kommissionen har modtaget en anmodning om en begrænset fornyet undersøgelse af de endelige antidumpingforanstaltninger, der indførtes ved Rådets forordning (EF) nr. 2402/98(1) (i det følgende benævnt "forordningen") på importen af ubearbejdet, ulegeret magnesium med oprindelse i Folkerepublikken Kina.

1. Anmodning om fornyet undersøgelse

Anmodningen blev indgivet i henhold til artikel 11, stk. 3, i Rådets forordning (EF) nr. 384/96(2), senest ændret ved forordning nr. 905/98(3) (i det følgende benævnt "grundforordningen"), af to italienske importører, Pro.cat Scarl og De Stefani Luigi. Anmodningen er begrænset til en klarlæggelse af, hvilke varer der er omfattet af antidumpingforanstaltningerne.

2. Vare

Den pågældende vare, der er omfattet af den fornyede undersøgelse, er ubearbejdet, ulegeret magnesium henhørende under KN-kode 8104 11 00 og ex 8104 19 00 og med oprindelse i Folkerepublikken Kina.

I forordningen blev ubearbejdet, ulegeret magnesium defineret som:

- ubearbejdet magnesium, der utilsigtet indeholder små mængder af andre stoffer i form af urenheder, og

- ubearbejdet magnesium, der tilsigtet har et indhold af stoffer som f.eks. aluminium og zink, der ikke svarer til en af de legeringer, der beskrives i bilaget til forordningen.

3. Nuværende foranstaltninger

De foranstaltninger, der i øjkeblikket finder anvendelse for ubearbejdet, ulegeret magnesium med oprindelse i Folkerepublikken Kina, består i en endelig antidumpingtold, der indførtes ved forordningen.

4. Begrundelse for den fornyede undersøgelse

Som nævnt ovenfor omfatter antidumpingforanstaltningerne ubearbejdet, ulegeret magnesium. De finder ikke anvendelse for legeret magnesium. Sidstnævnte defineres i forordningen ved europæiske standarder (Den Europæiske Standardiseringsorganisation - CEN) eller andre tilsvarende internationale industristandarder. En liste over disse standarder er vedlagt som bilag til forordningen.

Ifølge anmodningen om fornyet undersøgelse opfylder visse magnesiumtyper, der ikke er opført i bilaget til forordningen, særlig magnesiumlegeringer til anodefremstilling, CEN-standarderne og bør derfor ikke være omfattet af foranstaltningerne.

5. Procedure for fastsættelse af varedækningen

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at indlede en begrænset fornyet undersøgelse, og den iværksætter derfor en sådan undersøgelse i overensstemmelse med artikel 11, stk. 3, i grundforordningen. Undersøgelsen er begrænset til en klarlæggelse af, hvilke varer der er omfattet af antidumpingforanstaltningerne.

Kommissionen sender en genpart af denne meddelelse og af den ikke-fortrolige udgave af anmodningen om fornyet undersøgelse til den producent i Fællesskabet, de eksporterende producenter og de importører, der deltog i den undersøgelse, som førte til den nuværende foranstaltninger.

Alle andre interesserede parter, som kan godtgøre, at de sandsynligvis vil blive berørt af undersøgelsens resultater, opfordres til at tilkendegive deres synspunkter og fremlægge beviser herfor.

Kommissionen kan endvidere høre interesserede parter, forudsat at de fremsætter skriftlig anmodning herom og godtgør, at der er særlige grunde til, at de bør høres.

Alle oplysninger eller anmodninger om at blive hørt indgives skriftligt til nedenstående adresse med angivelse af de interesserede parters navn, adresse, e-mail, telefax- og eller telefonnummer.

6. Frist

Hvis der i undersøgelsen skal tages hensyn til deres redegørelser, må de interesserede parter give sig til kende, fremføre deres synspunkter skriftligt og indgive oplysninger inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt af Kommissionen inden for samme frist. Denne frist gælder for alle interesserede parter herunder parter, som Kommissionen ikke har kendskab til. Det er følgelig i disse parters interesse at kontakte Kommissionen hurtigst muligt på nedenstående adresse: Europa-Kommissionen

Generaldirektoratet for Handel

Direktorat C og E

(DM 24 - 7/38)

Rue de la Loi/Wetstraat 200 B - 1049 Bruxelles Brussel Fax (32-2) 295 65 05 Telex: 21877 COMEU B.

7. Manglende samarbejde

I tilfælde hvor en af de interesserede parter nægter at give adgang til nødvendige oplysninger eller undlader at meddele dem inden for den fastsatte frist eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 298 af 7.11.1998, s. 1.

(2) EFT L 56 af 6.3.1996, s. 1.

(3) EFT L 128 af 30.4.1998, s. 18.